ming030890/wiki-yue-high-quality huggingface dataset:
傅穎

傅寶誼（英文：Theresa Fu，1984年9月22號—），原名傅穎（出世紙曾有另一個名字傅莉盈是媽媽改的，後來爺爺覺得唔夠好，就改咗一個單名「穎」），係香港女歌星，星皓娛樂有限公司旗下女歌手、模特兒。佢曾經係組合Cookies成員，已獨立發展。

演藝發展
傅穎原本係兼職模特兒，之後經Talent Bang引薦入行，2002年簽約成為組合Cookies成員。
2005年係佢開始獨立發展初期，以拍攝電影及廣告為主，後嚟參與創作，2006年推出首本著作《甜蜜蜜》。
2007年佢以全新形象示人，出咗第1張個人EP《My Cup of T》、第2本書《T with Sunshine》及畫冊《Life is Beautiful》，三種商品嘅銷量都好好，令佢人氣提升，成為年青人偶像。其中《T with Sunshine》更喺幾日間賣出約5000本，同時係香港書展2007十大暢銷書之一。另外，佢第1張個人EP《My Cup of T》係IFPI香港唱片銷量大獎2007得到最暢銷本地女新人獎。
2008年佢第1張個人大碟《Smiling》連寫真集《Gracious》及《Sensuous》喺香港書展2008出。出咗第1日賣出近3000本，出咗一個禮拜更賣咗差唔多成15,000本，成為香港書展2008十大暢銷書之一又攞埋金唱片銷量。隻碟成績好好，《Smiling》嘅第二版（送MV&係日本影寫真集花絮嘅DVD）喺2008年8月15號推出。
2009年情人節前出咗第3張個人大碟《Dearest》，雖然市道比較差，但佢隻碟已賣咗差唔多成10,000張。
同年，佢嘅唱片公司金牌大風將佢嘅經理人Paco升職，改為陳輝虹做經理人，有部份人認為傅穎失寵，俾唱片公司雪藏。
2019年，傅穎拍攝內地電影《迷案》，喺內地發展五年，一共拍過九套劇集、七套電影。
貝爾格萊德紅星籃球會

貝爾格萊德紅星籃球會（英文：KK Crvena zvezda）係塞爾維亞貝爾格萊德嘅職業籃球球會，依家打緊塞爾維亞職業籃球聯賽。
香港大廈

香港大廈（Hong Kong Mansion）係香港商住大樓，喺銅鑼灣怡和街1號，近記利佐治街同百德新街，高23層，1966年起好，前身係幫辦樓（即係督察宿舍），發展商係興雲置業。
地舖以外嘅商用部份（1樓同2樓）曾經係紅寶石酒樓，自2000年代開始係一個商場，叫銅鑼灣地帶。
遵理學校

遵理學校係香港教育集團，係全香港首間設有高中、預科同日校課程嘅補習學校。由前香港兩家免費電視台嘅前女藝員同現任校董伍詠薇，佢阿哥伍經衡同佢表妹梁賀琪喺1989年喺新界元朗一齊創辦，而家有19間分校同140間課室。
梁式昕

梁式昕（Catrina Leung，1993年12月31號—）係香港女藝人，喺加拿大出世同長大，後嚟返香港升學，並喺中學期間去英國讀書，喺碧仙桃大學畢業，2020年報名參與ViuTV搞嘅真人騷選秀《全民造星III》，雖然獲選入圍但係因工作衝突而退選，2021年再參與《全民造星IV》。2023年成為獨立歌手。
當勞侵佛羅里達州疑遭企圖暗殺案

當勞侵佛羅里達州疑遭企圖暗殺案（英文：Attempted assassination of Donald Trump in Florida）係指前美國總統當勞侵喺2024年9月15號佛羅里達州打高爾夫球期間，疑似畀賴恩·韋斯利·勞思企圖暗殺嘅事件。

事件經過
2024年9月15日嘅下晝，當勞侵喺佛羅里達州西棕櫚灘嘅侵國際哥爾夫球會（Trump International Golf Club，唔係Donald Trump International Golf Club）度打緊波。當當勞侵由第5洞行緊去第6洞嗰陣，一個美國特勤局嘅特工發現喺高爾夫球場附近嘅圍欄後面有支裝咗瞄準鏡嘅槍管伸咗出嚟。個特工即刻同嫌疑犯交鋒，嫌疑犯隨即揸車走佬。
嫌疑犯之後喺高速公路上畀馬丁縣警長辦公室拉咗，佢係畀一個目擊證人認出嚟㗎。當勞侵喺呢單事件中冇受傷。

調查
FBI展開咗調查，佢哋形容呢單案係「疑似針對前總統嘅暗殺企圖」。9月16號，嫌疑犯賴恩·韋斯利·勞思畀控告咗兩項聯邦罪名：
1. 重刑犯持有槍械
2. 持有序號畀磨走咗嘅槍械
執法人員喺現場搵到一支裝咗瞄準鏡嘅SKS式7.62x39口徑步槍，仲有其他物品。
當局仲喺調查緊勞思嘅背景同佢喺網上嘅活動，包括佢喺啲外國平台嘅使用情況。勞思係一個自僱嘅平價房屋建築商，嚟自夏威夷，據講佢喺社交媒體度批評過當勞侵，仲係烏克蘭嘅支持者。

各方反應
拜登總統譴責咗呢次暗殺企圖，佢話「美國冇政治暴力嘅立足之地」。佢仲讚咗特勤局處理呢單事件嘅手法。
當勞侵就話係拜登同副總統賀錦麗嘅言論煽動咗呢次針對佢嘅企圖。喺一封籌款電郵度，當勞侵向支持者保證佢「安全無恙！」
呢單事發生喺2024年美國總統大選前唔夠兩個月，當勞侵當時係參選人之一。當勞侵嘅競選團隊話佢會繼續進行下星期嘅預定活動。

背景
呢已經係近幾個月嚟第二次疑似針對當勞侵嘅暗殺企圖。2024年7月，喺賓夕法尼亞州巴特勒市嘅一個競選集會上面都發生過一單暗殺企圖，當時仲有個兩黨國會特別小組喺調查緊。
特勤局自1901年開始負責保護美國總統同前總統，呢個安排係因為當時發生咗林肯、占士加菲爾德同麥金利三位總統畀刺殺嘅事件。
空間

空間（粵拼：hung1 gaan1）係哲學同科學嘅一個研究對象，佢好難落到一個定義。空間係咪可以度到都係一個爭論點。唔同科有唔同定義，不過多數都用操作定義，即係定義量度單位。

幾何概念
平面上面嘅一拃點；每粒點都可以想像成「塊平面」呢個集入面嘅一個元素。
内文：幾何同空間 (數學)
睇埋：維度
幾何學係研究空間嘅數學子領域。「『空間』呢個概念要點定義」係一條可以幾撈絞嘅問題，不過喺最基本（歐幾里得幾何）上，空間可以用點、直線同埋平面等嘅概念想像。

0D：點
内文：點 (幾何)
睇埋：0D 空間
點係幾何學上嘅一個原始諗法：
簡化噉講，點可以定義做「喺空間裡面有確切位置、唔佔用空間嘅嘢」，冇長度同闊度；
技術性啲噉講，現代數學有咗集合論，而喺呢套理論框架下，點通常俾人定義做「一個集（空間）入面嘅其中一件元素」，例如想講一塊平面上面嘅一點，首先就會定義塊平面係
，
塊平面上嘅一點  就係  入面嘅元素；用日常用語講嘅話，即係  可以寫做 ，當中  同  都係實數（）。值得一提嘅係，點原則上係一個抽象化嘅概念，淨係存在喺人嘅想像之中：理論上嘅點係冇長度同闊度嘅，而當一個人攞支筆畫一粒肉眼睇得到嘅點嗰陣（好似下圖噉），嗰點查實經已有返咁上下長度同闊度，所以人先可以用肉眼睇得到，嚴格嚟講唔可以算係一點，頂嗮攏只可以算係攞嚟表示一點嘅符號。
點係幾何學最根基嘅諗頭－有咗點嘅概念，就有得定義同闡述第啲重要嘅幾何學概念同諗法，例如「是但兩點之間，都可以畫條獨一無二嘅線」呢條公理噉。

1D：直線
内文：直線
睇埋：1D 空間同間尺
直線係幾何學想像中一種「冇闊度、有長度嘅嘢」，當中「直」係指「上面啲點均勻噉分佈嘅線」：
攞住點嘅概念，想像攞是但兩點  同 ，喺  同  之間有無限咁多粒點，嗰啲點之間每對點之間嘅距離都係恆定嘅（）；
用集合論嘅角度嚟睇嘅話，一條線可以想像成由一大拃點組成嘅集－精確啲講，喺現代幾何學入面，直線通常俾人定義做「喺個線性空間入面，有某種線性關係嘅點集」；是但攞一粒點  同一條線  嚟睇，「 喺  上面」或者「 唔喺  上面」都會係有意義嘅句子－句嘢一係真一係假。
平面入面嘅直線有個性質，就係是但搵兩點，嗰兩點都可以用一條直線連接（睇返歐幾里得幾何嘅第一公理），而且喺所有「能夠連接兩點嘅線」之中直線係長度最短嘅；
好似下圖噉就係一條「線」－下圖條線實質上有闊度（如果唔係就唔會用肉眼睇得到），所以只係一個用嚟表示一條線嘅符號。
喺歐幾里得幾何入面，兩條直線之間可以有交點（intersection；一粒同時屬嗰兩條線嘅點），又可以有平行（parallel）嘅關係－如果話兩條線係平行嘅，意思係話無論將嗰兩線延長幾多都好，兩條線都唔會有交點。好似下圖噉，下圖有三條線 、 同 ，當中  同  喺 ABCD 嗰點（頂點）相交，而  同  喺 EFGH 嗰點（都係頂點）相交， 同  平行：
直線仲可以掕埋「曲線」嘅概念：曲線係一種幾何物體；同直線一樣，曲線可以想像成由兩點之間嘅點組成嘅集，不過曲線「可能係唔直嘅」嘅（好似下圖噉）；技術性啲噉講，曲線可以想像成直線嘅廣義化－「線」可以包嗮所有「由兩點之間嘅點組成嘅集」，而直線就計係線嘅一種，特指「上面啲點均勻噉分佈嘅線」。

2D：平面
内文：平面
睇埋：曲面同2D 空間
喺歐幾里得幾何裏面，一塊平面係一塊 2D 而且冇曲率嘅幾何物體，有長度同闊度但冇高度，（最少理論上）可以向住任何方向無限噉延伸。如果用最常用嗰隻坐標系統嚟諗嘅話，平面同直線嘅分別可以想像成「要用幾多個數先可以描述一點嘅位置」（睇埋維度同坐標等嘅概念）－
如果要描述一點喺條線上面邊個位，淨係要用一個數，例如 ，所以係一維（1D）；
而如果要描述一點喺塊平面上面邊個位，就要用兩個數至得，例如 ，所以係二維（2D）；
下圖係互相成平行嘅三塊平面（想像三塊平面都冇高度－即係無限咁薄）：
歐幾里得研究嘅幾何好大部份都係喺平面入面發生嘅幾何（即係所謂嘅平面幾何），包括咗平面上面嘅三角形、圓形、平行線同角度呀噉。而根據呢套研究，平面有好多特別嘅性質：
是但攞兩塊唔同嘅平面，佢哋一係彼此成平行、一係就會係某條線嗰度相交；
是但攞一塊平面同一條線，條線一係同塊平面成平行、一係會喺某點同塊平面相交、再唔係就可能喺塊平面上面；
如果有兩條唔同嘅線，兩條都係同一塊平面成垂直（簡化講就係成 90° 角），噉兩條線實係平行嘅；
如果有兩塊平面都同某條線成垂直，噉兩塊平面實係成平行嘅；
... 呀噉。
兩塊相交兼成垂直嘅平面兩塊相交兼成垂直嘅平面 線  同平面  成垂直。線  同平面  成垂直。 線  同啲平面成垂直，啲平面彼此平行。線  同啲平面成垂直，啲平面彼此平行。
圓形係一種 2D 嘅形狀；用坐標諗嘅話，一個圓形條邊上面嘅每一點  都會滿足以下條式－當中  係個圓心嘅坐標值，而  係個圓形嘅半徑有幾長。
一去到 2D，就可以諗埋角嘅概念：是但攞一點（例如下圖嘅 ），由嗰點向住兩個方向（例如下圖嘅  同 ）各射一條直線出去嘅話，兩條射線之間就會形成一隻角（下圖 ），而角度就係一隻角可以有嘅特性，反映隻角「有幾大」；喺實際嘅幾何分析上，一隻角通常會用  嘅符號嚟表示，下圖嘅  會寫做  噉嘅樣，而且會用噉嘅符號表示啲角嘅大細－ 表示「 呢隻角係 90° 咁大」... 如此類推。

3D 或以上
内文：立體
睇埋：3D 空間、歐幾里得空間同4D 空間
有咗點、直線、曲線、平面同角呢啲基本概念，研究者就可以對現實世界嘅空間做出基本嘅分析：3D 空間指笪空間入面嘅每個可能點都要有三個數 ，先可以講明佢喺邊個位－人類日常生活當中會接觸到嘅世界，就可以想像成一笪 3D 空間，有三條完全直嘅軸；响呢笪 3D 空間裏面，
每件物體都有長度、闊度同高度表示佢「掗咗幾多空間」，
每件物體都可以沿三條軸郁動－可以有前後左右上下一共六個方向；
一笪 3D 空間會有好多點，可以有直線、曲線同平面，而線之間或者平面之間（或者線同平面之間）可以有角度。
一個球體；當中  係個球體嘅半徑。一個球體；當中  係個球體嘅半徑。 一個立方體；定義上，一個立方體每條邊都一樣咁長，而且是但搵其中兩條邊睇，嗰兩條邊都成直角。一個立方體；定義上，一個立方體每條邊都一樣咁長，而且是但搵其中兩條邊睇，嗰兩條邊都成直角。 3D 空間嘅旋轉動畫；喺一笪 3D 空間入面，一點嘅位置可以表示做  噉嘅樣，當中每個數表示嗰點沿其中一條軸嘅位。3D 空間嘅旋轉動畫；喺一笪 3D 空間入面，一點嘅位置可以表示做  噉嘅樣，當中每個數表示嗰點沿其中一條軸嘅位。
對 3D 或以上維度嘅空間嘅分析好有用。幾何學家會用數學證明嘅方法，探究點、線同埋空間有咩特性，而第啲領域嘅工作者就可以攞住呢啲知識去做嘢：喺廿一世紀初嘅多數工程學應用上，分析空間嘅特性可以齋靠「將空間想像成笪 3D 空間，而且每個位置都可以用實數坐標表示」就搞得掂－呢種分析可以攞嚟分析交通工具（汽車等嘅嘢郁動，就係改變喺空間入面嘅位置）同建築物（一棟建築物會有長度、闊度同高度）等工程學上會想分析嘅嘢；古典物理學上嘅分析可以齋靠 3D 就搞得掂，而進階嘅物理學－例如廣義相對論－仲會用到多過三個維度嚟描述時空。
卡拉奇

卡拉奇（烏爾都文：كراچى，信德文：ڪراچي）係巴基斯坦信德省首府，亦都係巴基斯坦最大城同港口。
截至2016年，連埋近郊嘅都市地區人口係有2,282萬人，係全球第七大城市。另外，呢度亦係巴基斯坦嘅商業同金融中心。佢嘅位置係北緯24度48分，東經66度59分。喺巴基斯坦建國後直到1960年8月1日首都功能轉移到伊斯蘭堡之前，呢度都係巴基斯坦嘅首都。

航空
卡拉奇嘅機場係位於市區東面嘅真納國際機場（又叫開德阿占國際機場）。巴基斯坦國際航空呢間巴基斯坦嘅國營航空公司喺卡拉奇設立總部，仲以真納國際機場做樞紐機場。喺「反恐戰爭」期間，美國同佢嘅盟軍將呢個機場用作戰略性後勤基地。喺1970年代初期之前，佢仲係歐亞航線嘅主要中轉站，係連接亞洲同歐洲嘅世界級重要機場。
除此之外，仲有兩個機場喺離市區遠啲嘅地方。

海運
卡拉奇港係巴基斯坦最大嘅港口，喺巴基斯坦建國之後，佢成為國內唯一嘅出口港，重要性更加高。為咗舒緩卡拉奇港嘅擠塞情況，喺1970年代尾，喺卡拉奇港以東35公里、卡拉奇市東邊盡頭開咗個叫做卡西姆港嘅新港口，成為巴基斯坦第二大港。不過，呢兩個港口都係屬於卡拉奇市，所以巴基斯坦嘅海運仍然高度集中喺卡拉奇呢個情況冇變。
卡拉奇港冇定期嘅客運航線。不過喺日頭時分，有幾班船去附近啲島同巴基斯坦風格嘅海灘。

鐵路
卡拉奇靠鐵路同國內其他地區連接起嚟。卡拉奇市站同卡拉奇軍營站係兩個主要車站。特別係卡拉奇軍營站，佢喺市中心南面，係巴基斯坦鐵路最大嘅樞紐站，每日都有火車由呢度開往巴基斯坦各大城市。另外仲有條由卡拉奇城市交通公司營運、全長44公里嘅卡拉奇環線，但係佢淨係朝晚有限嘅時間開有限嘅班次，實用性唔高。巴基斯坦政府已經批准咗個計劃，要將呢條環線活化，改造成現代化嘅大眾運輸系統。呢個項目嘅總投資係1600億日圓，由日本政府嘅政府開發援助（ODA）支持，原定喺2013年度完工。

花巴士
Template:出典の明記
而家，卡拉奇主要嘅大眾運輸工具係啲裝飾得好靚嘅巴士，啲日本人叫佢「花巴士」。當地人就叫佢哋做「馬自達」，因為呢啲巴士係改裝自馬自達嘅巴士。雖然有大約一萬架花巴士，但係喺繁忙時間都仲係唔夠用。特別係喺卡拉奇中心嘅薩達爾區「皇后市場」前面嘅花巴士塞車情況真係好勁。

教育同文化
巴基斯坦國家博物館
卡拉奇有幾間大學，包括喺1951年成立、喺市區東面嘅卡拉奇大學。仲有，巴基斯坦國家博物館喺伯恩斯花園度。
卡拉奇有好多報館，包括巴基斯坦最老嘅英文報紙《黎明報》，同埋喺巴基斯坦建國之前已經創刊嘅大型烏爾都語報紙《戰爭報》。
卡拉奇最受歡迎嘅運動係板球，喺市中心嘅國家體育場係卡拉奇唯一一個世界級嘅板球場，仲係巴基斯坦國內第二大嘅體育場，僅次於拉合爾嘅卡扎菲體育場。
卡拉奇嘅職業運動隊

氣候
卡拉奇係阿拉伯海北部沿海城市，屬熱帶季風氣候，乾燥少雨，全年降雨量大約200毫米，集中喺七、八月，四月到八月係夏季，高溫炎熱，1979年夏季錄過47.8℃嘅最高溫度記錄，十一月到第二年二月係冬季，氣溫涼爽溫和。
古古伊米吉爾話

古古伊米吉爾話（英文：Guugu Yimithirr）係澳洲原住民族古古伊米吉爾人嘅語言，屬於帕馬-尼永甘語系帕馬語族。

方向
古古伊米吉爾話一樣出名嘅嘢係佢哋對方向嘅處理方法。據講喺呢隻語言裡便，講親方向一定係用東南西北嘅：喺粵語、標準官話以及英文等嘅歐洲語言當中，一個人要講一件物件喺邊，會講「喺邊個邊個前面」或者「喺邊個邊個嘅左邊」（相對方位；相對一個人嘅方向）等，但古古伊米吉爾話就好唔同，傾向用東南西北，即係如果將古古伊米吉爾話對話譯做粵語，會有好多類似以下噉嘅字句—
「我見到巴士站喺我嘅西面。」
「部手提電腦喺邊？喺你嘅東面呀。」
「間超市喺邊？嗱，由你而家嘅位置向東行，行咗 XXX 咁遠距離，就會見到超市喺你南面。」
呀噉。
噉即係話，古古伊米吉爾話嘅使用者要無時無刻留意住東南西北喺邊。事實亦表明，研究者一要求古古伊米吉爾話嘅使用者指出（例如）南面喺邊，佢哋能夠即刻準確無誤噉作答，而其他語言嘅使用者就往往要諗幾秒至答得出。由呢個例子可見，語言能夠影響一個人腦對方向嘅認知。
司法行政官

司法行政官（英文：Sheriff）係一種官員，歷史上係嚟自英格蘭。冰島亦有一種官叫 sýslumaður，同英文嘅 sheriff 好接近，亦可以譯做司法行政官。

唔同地方
一般，一個司法行政官都係由一個縣嘅執法人士，不過喺唔同地方會有唔同嘅職責，其中包括：
喺英格蘭、北愛爾蘭、同埋威爾士，一個司法行政官係一個名譽郡或者城市嘅象徵式官員。
喺蘇格蘭，法官亦可以叫做司法行政官（Sheriffs）
喺愛爾蘭嘅某啲地方，例如都柏林或者科克，司法行政官係等同執達主任
喺美國，司法行政官係一種縣級嘅執法官員。佢哋嘅職責同警察基本上一樣，包括維持治安、看守住監獄同法院、同埋執行花令紙等等。佢哋一般專門負責管一啲城市以外嘅地方。
喺加拿大，司法行政官一般係省級嘅官員，都係同警察差唔多。喺亞伯達，司法行政官係做警察嘅助手，做啲比較輔助性嘅嘢，例如處理交通問題同喺鄉郊地方聼緊急電話等等。
喺澳洲同南非，司法行政官等同執達主任
喺印度，司法行政官主要係一個喺大城市嘅象徵式崗位
李天縱

李天縱（粵拼：lei5 tin1 zung3；英文：Lena Li Tin Chung；1987年3月10號—），別名李松蔓（粵拼：lei5 cung4 maan6），係香港無綫電視女藝員，2011年參選香港小姐競選而入行，做過五年娛樂新聞國語主播，2016年底開始拍電視劇。

簡歷
李天縱喺香港出世，細個喺阿根廷生活過，1999年開始去咗北京生活，之後返香港參選過2011年香港小姐競選，落選之後做咗無綫娛樂新聞台女主播，到2014年佢主持J2遊埠節目《漫遊南美》而開始多人識。
2016年，李天縱正式轉簽經理人藝員合約，開始拍劇，同年佢喺TVB台慶著低胸性感衫表演肚皮舞，引起觀眾熱烈討論。2017年，佢喺不懂撒嬌的女人入面飾演Tyra，亦一樣引起討論。
2018年，李天縱唔單止成為人妻，重改名做李松蔓。佢老公叫唐寅，有一個細路女唐英喬。
2023年，佢响《隱形戰隊》入面飾演「古思」，畀網民起咗花名「靚女恐怖分子」。
一條麻甩在東莞

《一條麻甩在東莞》（英文：Made In Dongguan）係香港電視廣播有限公司嘅遊埠同飲食節目，4K製作，《一條麻甩在廣州》續作，由王祖藍主持，去到東莞搵唔同美食。
節目喺2024年2月24號喺myTV SUPER首播，總共13集；之後再安排喺翡翠台播（因為數碼電視廣播制式所限，電視播嘅係高清版）。翡翠台播映時間係喺2024年6月15號到7月20號逢禮拜六21:00到21:30播，之後由8月17號到8月31號改為逢禮拜六20:00到20:30播，9月14號再改為禮拜六21:30到22:00播，10月5號到11月2號再改為逢禮拜六21:00到21:30播。

節目調動
2024年7月6號：由於20:00-22:00直播《明愛暖萬心》，所以改到22:00-22:30播。
2024年7月27號、8月3號：由於直播《2024巴黎奧運 黃金直擊》，所以暫停播映。
2024年8月10號：由於直播《星光熠熠耀保良》，所以暫停播映。
2024年9月7號：由於播《相約澳門「京」豔之旅》，所以暫停播映。
2024年10月19號：由於播《廉政行動2024 製作特輯》，所以暫停播映。
2024年10月26號：由於直播《善心滿載仁愛堂》，所以暫停播映。
阮嘉敏

阮嘉敏（Mandy Yuen，1991年6月13號—），係香港女藝人，曾經參選2016年度《香港小姐競選》並躋身十強，而家係無綫電視女藝]，主力做《東張西望》外景主持，亦有客串拍電視劇。

早年經歷
阮嘉敏曾經喺香港中文大學傳理系Top up degree讀書，亦都曾經做過兼職模特兒同網絡主持。
2013年參加由《FACE》主辦的 UStar 大專校花校草選舉，進入10強，同年參賽者有2014年香港小姐季軍何艷娟、女子組合Bingo隊長關嘉敏同後嚟簽約寰亞嘅湯加文。

電視藝員工作
2016年，阮嘉敏參加咗香港無綫電視嘅《香港小姐競選》，佢嘅志向係成為一位勇於接受新挑戰嘅藝人。選完港姐之後，阮嘉敏先參與電視台嘅藝員進修班，再喺2017年初擔任電視節目《東張西望》外景主持，當中2019年5月訪問公園入面嘅無牌表演者問題夠尖銳，畀網民讚佢表現出色。
源菲然

源菲然（英文：Yuen Faye Yin Casa，1999年5月13號—）係香港女藝人，2020年度香港小姐競選參選佳麗，最後打入12強，選後加入無綫電視。佢表姐係同屆冠軍謝嘉怡。

簡歷
源菲然喺南非好望角鎮出世，報稱蘇格蘭海威大學（Heriot-Watt University）碩士畢業。
楊培琳

楊培琳（英文：Penny Yeung，2002年1月16號—）係香港女藝人，2021年度香港小姐競選嘅最上鏡小姐，依家係無綫電視經理人合約藝員。

簡歷
楊培琳喺香港出世，就讀香港中文大學風險管理學系，後參選2021年度香港小姐競選，獲頒最上鏡小姐獎。
胡敏芝

胡敏芝（英文：Karen Wu，1999年6月1號—）係香港無綫電視女藝員，出身自2021年無綫電視藝員訓練班。

簡歷
胡敏芝大學讀香港中文大學新聞及傳理系，之後報考無綫電視藝員訓練班，隨後正式簽約做無綫藝員。
2022年佢做咗23位J2ers之一，拍一啲J2台節目。
莫斯科戴拿模

莫斯科戴拿模（英文：FC Dynamo Moscow），係俄羅斯莫斯科嘅一間職業足球球會，依家踢緊俄羅斯超級足球聯賽。
黃紫恩

黃紫恩（Wong Tsz Yan JoJo，原名黃芷欣，1996年4月3號—）係香港女藝人，無綫電視旗下女藝員，曾經係Big Big Channel一位KOL。

簡歷
黃芷欣大學讀香港理工大學設計系。
2019年開始，黃芷欣做Big Big Channel嘅KOL，又參與無綫電視嘅節目演出。2020年2月開始，佢加入無綫節目《＃後生仔傾吓偈》做其中一位KOL主持。
2022年佢做咗23位J2ers之一，拍一啲J2台節目。
易卜拉欣帕夏

易卜拉欣帕夏（阿拉伯文：إبراهيم باشا‎，1789年3月4號—1848年11月10號）係埃及嘅攝政、將領，總督穆罕默德·阿里嘅長仔。1848年9月1號去到1848年11月10號在位。
索庫魯·穆罕默德帕夏

索庫魯·穆罕默德帕夏（土耳其文：Sokollu Mehmed Paşa，c. 1505年—1579年10月11號）係鄂圖曼帝國嘅大臣、將領。喺蘇里民一世、塞林二世同埋穆拉德三世在位期間做大維齊爾，掌權咗14年。
塔可夫斯基

塔可夫斯基（Andrei Tarkovsky，1932年4月4號—1986年12月29號）係蘇聯男電影導演、演員、電影剪接師、編劇、電影演員、戲劇導演、導演，佢喺1958年出道。
恭喜八婆

《恭喜八婆》（英文：Missbehavior）係2019年上畫嘅港產片，由陳逸寧、陳靜、梁詠琪、林兆霞、徐天佑、陳奐仁、林雪、丁可欣、谷祖琳同梁洛施 主演，彭浩翔執導。
基維辛迪

基維辛迪（英文：Gil Vicente F.C.），係葡萄牙巴塞盧什嘅一間職業足球球會，依家踢緊葡萄牙超級足球聯賽。
簡家麒

簡家麒（英文：Ken Kan，1993年11月11號—）係香港男藝人，畢業於香港演藝學院，係2017年第29期無綫電視藝員訓練班學員，畢業後加入無綫電視。
戈亞尼亞

戈亞尼亞（葡文：Goiânia）係巴西戈亞斯州嘅首府，人口大約154萬。
天津地鐵

天津地鐵係中國天津嘅地下鐵系統，1984年12月28號正式開通頭一條線，係中國大陸第二個開通嘅地下鐵系統。
勒邦占士

勒邦占士（英文：LeBron Raymone James，1984年12月30號—）係美國職業籃球員，喺俄亥俄州出世，身高206厘米，體重113公斤，家下效力緊NBA嘅洛杉磯湖人，司職小前鋒/大前鋒，但係都可以做大前鋒同控球後衛。綽號「大帝」、「詹王」。
2009－2013年佢喺五年內贏得4次NBA最有價值球員。2012年占士攞咗第三個NBA最有價值球員後，亦喺同年得到生涯嘅第一座NBA總冠軍同NBA總決賽MVP兼奧運金牌，達成單季大滿貫，追平咗米高佐敦喺1992年所創嘅紀錄。2013年再度率領邁亞美熱火獲得NBA總冠軍完成二連霸，佢連續兩年包辦咗季後賽同埋總決賽MVP，亦係自標羅素同米高佐敦之後，NBA歷史第三人。
2014年，勒邦占士重返卡夫蘭騎士。同喺邁亞美熱火嗰時一樣，佢連續四季都帶領騎士打入總決賽，都係對金州勇士，2016年嗰次係喺總決賽落後1-3劣勢下反勝，係NBA史上第一次，佢亦當選總決賽MVP。
2018年，勒邦占士轉投洛杉磯湖人。2018-19球季佢因為受傷患困擾入唔到季後賽，2019-20球季就帶領湖人攞到總冠軍兼當選總決賽MVP，成為NBA史上第一個代表三支NBA球隊攞到總決賽MVP嘅球員。

2003-04年
勒邦占士喺2003年6月26號嘅NBA選秀會上以第一輪第一位俾卡夫蘭騎士選中，成為史上最年輕嘅選秀狀元（18歲178日）。
2003年10月29號，生涯嘅第一場比賽面對沙加緬度帝王，攞到25分、6籃板、9助攻同60%嘅投籃命中率（20射12中）。
2003年11月29號，面對孟非斯灰熊，攻入33分，成為NBA史上最年輕單場攞到30分嘅球員（18歲334日）。
2004年3月27號，對戰新澤西籃網，攞到41分，成為NBA史上最年輕單場攞到40分嘅球員（19歲88日）。
勒邦占士喺新秀賽季場均20.9分、5.5籃板、5.9助攻，係繼前辛辛那提皇家隊後衛奧斯卡·羅伯森同前芝加哥公牛隊後衛米高佐敦後，NBA史上第三位喺新秀球季就可以得到平均「20分、5籃板、5助攻」嘅球員。
呢個賽季騎士嘅成績係35勝47負，比起上季多贏咗18場比賽，但未能晉級季後賽。

2004-05年
2005年1月19號，對決波特蘭拓荒者，全場攻下27分、11籃板、10助攻，完成個人職業生涯嘅第一次「大三元」。
2005年2月20號，生涯首次入選為NBA明星賽東岸正選球員，交出13分、8籃板、6助攻，最後東岸明星隊以125-115擊敗西岸明星隊。
2005年3月20號，對多倫多速龍，攻下個人生涯單場最高嘅56分，成為NBA史上最年輕單場攞到50分嘅球員（20歲80日），紀錄喺2009年11月14嘅俾布蘭登·詹寧斯嘅20歲52日所改寫。
呢個賽季騎士最終取得42勝40負，雖然同東岸第八嘅新澤西籃網戰績相同，但騎士喺常規賽對籃網嘅成績係1勝3負，而未能晉級季後賽。

2005-06年
2006年2月19號，勒邦占士再次入選明星賽東岸正選，交出29分、6籃板、2助攻嘅表現，協助東岸明星隊以122-120擊敗西岸明星隊，賽後占士獲選為明星賽MVP，以21歲51日成為史上最年輕嘅明星賽最有價值球員。
2006年3月22號至4月8號，占士連續九場比賽得分喺35分以上，自1970年代起，只有米高佐敦同埋高比拜仁做得到。
占士喺本賽季平均攞到31.4分、7.0籃板、6.6助攻，成為NBA史上最年輕單季平均攞超過30分嘅球員（21歲107日）。同時，佢亦係史上第四位單季平均有30分、7籃板同埋6助攻以上嘅球員。
騎士呢季戰績50勝32負，以東岸第四種子晉級季後賽，亦係1998年以來首次晉級，首輪遇到華盛頓巫師。
2006年4月22號，占士喺生涯嘅第一場季後賽攞到32分、11籃板、11助攻嘅「大三元」，騎士亦以97-86擊敗對手，佢係繼莊尼·麥卡錫同魔術莊遜後，第三位喺生涯首場季後賽取得大三元嘅球員，最終騎士六場比賽將巫師淘汰。不過喺第二輪，騎士就俾底特律活塞淘汰出局。占士喺季後賽平均攞到30.8分、8.1籃板、5.8助攻。

2006-07年
2007年2月18日，勒邦占士連續第三年獲選為明星賽東岸正選前鋒，佢攞到28分、6個籃板同6次助攻，但最後東岸以132比153不敵西岸。
呢個賽季騎士以50勝32負嘅成績成為東岸第二種子晉級季後賽。首圈遇到嘅對手同上年一樣係華盛頓巫師，最終騎士直落四場贏咗。
第二圈遇到嘅對手係新澤西籃網，騎士隊第六場作客以88比72贏咗對手，總比數4-2淘汰新澤西籃網，亦係騎士自1992年以後首次晉級東岸決賽。
東岸決賽佢哋要面對底特律活塞，活塞已連續第四年至少打入東岸決賽，並曾經喺2004年攞過總冠軍。
騎士頭兩場作客都輸76比79，之後連贏四場晉級總決賽。勒邦占士喺第五場比賽表現出色，個人攞到48分、9籃板、7助攻，重包辦咗球隊最後30分中嘅29分，兩次加時之後以109比107擊敗咗活塞，再喺第六戰以98比82勝出，騎士得到隊史上嘅第一個東岸冠軍。
騎士嘅總決賽對手係聖安東尼奧馬刺，最後騎士直落四場輸咗。第一次打NBA總決賽嘅勒邦占士遭到馬刺嚴防，表現唔多理想，平均得到22.0分、7.0籃板、6.8助攻，同前三輪平均25.8分、8.3籃板、8.3助攻嘅表現有段落差。整個季後賽嘅平均係25.1分、8.1籃板、8.0助攻。勒邦占士亦成為第一位騎士嘅非後衛球員可以連續8場比賽單場至少有7次助攻。
11月10號

11月10號係公曆年嘅第314日（閏年第315日），離年尾重有51日。
<< - 11月 - >>



大件事
1520年：斯德哥爾摩慘案：丹麥國王基士揚二世喺佔領瑞典之後，喺斯德哥爾摩處決大批瑞典貴族。
1674年：英荷戰爭：荷蘭將新尼德蘭割畀英倫。
1928年：日本天皇裕仁舉行即位禮（日文：即位の礼）。
1942年：蘇聯斯大林格勒守軍開始反攻，突破德軍封鎖。
1944年：德國喺第二次世界大戰第一次用V2火箭。
1969年：芝麻街播出街。
1990年：哈勃太空望遠鏡第一次觀察類星體。
2007年：喺智利聖地亞哥舉行嘅第17屆伊比利亞-美洲高峰會，委內瑞拉總統查韋斯猛噉打斷西班牙首相薩帕特羅嘅演講，西班牙王環卡洛斯一世大鬧查韋斯：點解你唔收聲？，跟住爾句話就成為徂西班牙文名句。
2016年：香港港鐵學院開張。
2019年：玻利維亞總統艾禾莫拉利斯被逼辭職，流亡墨西哥。
2020年：亞美尼亞同阿塞拜疆簽停火協議，完結咗第二次納戈爾諾-卡拉巴赫戰爭，阿塞拜疆保留贏咗嘅土地。
卑詩省

卑詩省（英文：British Columbia，簡稱B.C. ；法文：Colombie-Britannique），又叫做不列顛哥倫比亞，或者英屬哥倫比亞，係加拿大西南部一個省級政區，首府喺溫哥華島（Vancouver Island）嘅域多利（Victoria），而最大城市就係溫哥華。個省面積944,735平方公里，係加拿大面積第三大嘅省。佢嘅東面係貼住亞伯達省（Alberta），西面係貼住太平洋，北面係貼住育空地區（Yukon Territory）。佢嘅主要產業係林業、礦業同漁業。
卑詩一帶喺至少一萬年前已經有人住，當中包括海岸沙利殊人、Tsilhqotʼin同海達族等第一民族。1843年設立嘅域多利堡係呢度最早嘅英國聚居地之一，之後發展成為溫哥華島殖民地嘅首府域多利城。而1858年掀起嘅菲沙峽谷淘金潮就促使英國殖民地部指派理察·穆迪設立英屬哥倫比亞殖民地。兩個殖民地之後喺1866年合併，首府設喺域多利。1871年，英屬哥倫比亞加入加拿大成為第六個省份。
家庭餐廳

家庭餐廳，餐廳一種，吸引家庭幫趁為主。以一家人去餐廳食飯，十九世紀先有，美國有開宗名義家庭餐廳。而美國第一次世界大戰後，流行私家車，造就餐廳有停車場，多泊車位，而且可以泊得耐，夠晒一家聚埋傾計食嘢，輕輕鬆鬆。呢啲餐廳，以家庭餐廳名義有，咖啡廳有，其他都有。日本就參攷美國有大停車場咖啡廳，可以一家駕車去食。定位介乎快餐店同正式餐廳之間，較為輕鬆。
日本來講，一九八九年神奈川縣保土谷區有第一間，此後一直引入好似美國市郊咖啡廳，吸引家庭為主惠顧，而且成為連鎖舖，菜色日本餐有，唐餐有，西餐都有，快而實惠。一般有中央廚房預備定，再分發去舖度，再煮成畀客，因此間間舖都差唔多，風格劃一。日本行業舊統計得出，家庭餐廳一單約日本紙五百到二千，上菜要三分鐘以上，有位八十席。有啲餐廳會做到好夜甚至通宵。
香港家庭餐廳好難自設停車場，通常開喺商場，客一般唔駕車。

文
日本寫ファミリーレストラン，日本人認為隻字出自和製英語family restaurant。然而美國一向都有family restaurant呢隻字。而短稱ファミレス，famires，則日本自創。
颱風派比安

颱風派比安係太平洋颱風季嘅熱帶氣旋名。「派比安」呢個名由泰國提供，係指雨神伐樓拿。
颱風派比安可以係：
颱風派比安 (2000年)
颱風派比安 (2006年)
颱風派比安 (2012年)
颱風派比安 (2018年)
強烈熱帶風暴派比安 (2024年)
颱風潭美

颱風潭美係太平洋颱風季嘅熱帶氣旋名。「潭美」呢個名由越南提供，係指薔薇科植物。
颱風潭美可以係：
熱帶風暴潭美 (2001年)
熱帶風暴潭美 (2006年)
強烈熱帶風暴潭美 (2013年)
颱風潭美 (2018年)
颱風潭美 (2024年)
颱風玉兔

颱風玉兔係太平洋颱風季嘅熱帶氣旋名。「玉兔」呢個名由中國大陸提供，係指神話動物玉兔。
颱風玉兔可以係：
強烈熱帶風暴玉兔 (2001年)
颱風玉兔 (2007年)
熱帶風暴玉兔 (2013年)
超強颱風玉兔 (2018年)
颱風桃芝

颱風桃芝係太平洋颱風季嘅熱帶氣旋名。「桃芝」呢個名由北韓提供，係指植物桔梗。
颱風桃芝可以係：
颱風桃芝 (2001年)
熱帶風暴桃芝 (2007年)
強烈熱帶風暴桃芝 (2013年)
熱帶風暴桃芝 (2018年)
颱風桃芝 (2024年)
密碼強度

密碼強度量度一個密碼有幾難畀未有受權嘅人或電腦估到。
據啲密碼幾難估，將佢哋分做「弱」、「破得」同埋「強」。所謂「強弱」呢個字係相對嘅，只係響某特定密碼系統之內至有意義。 一串密碼嘅質素有賴成套密碼系統點限制任何人估中個密碼，無論係個用户嘅朋友定係部電腦亂撞嗮百萬計嘅可能性。響密碼學入面，呢幾個字都有咁上下準確意思。但係，就算一串「強」密碼都可能被人偷、呃、逼供出來、用鍵盤收集、傳送途中截聽、或用其它方法發現。

廢密碼
廢密碼係話個密碼好短，好簡單，好易畀暴力破解到。例如出世日期、電話冧（包括手機）、證件冧、自己人名（唔理係邊隻國家文）、或用戶名、重有基於呢類詞彙基礎上嘅幾個組合、寵物名，都係可以通過其他渠道搵到。重有係連續嘅數字或重複、帶順序嘅英文字，睇落去好似好難被破解但好易俾黑客估到嘅組合。

常用詞彙版
以下呢啲常用詞彙版嘅密碼都唔好用，因為呢啲都係主流密碼，太簡單，若果黑客用工具去破解，一秒內就搞掂。
以上呢啲密碼大多數都俾全球最權威嘅密碼研究部門研究過兼入咗全球最危險嘅密碼排行榜。

個人信息版
雖然其他人唔知自己啲個人信息係乜，但喺撞庫攻擊入面，最先會用個人信息嚟做密碼。尤其係出世日期或生日最先用到。雖然個人信息比較好記，但特別易破解，因為黑客可以通過其它渠道嚟獲得其他人嘅個人信息。
亦有啲人好鍾意用手機冧、郵箱、電話冧、身份證冧、QQ、msn、facebook、twitter、微博等社交網絡戶口等個人信息有明顯聯繫啲嘢做密碼，不過家下好多人都係人手一臺智能電話，一旦俾其他人知個戶口係乜就好易估到密碼出嚟。

戶口版
攞戶口嚟做密碼相當於老虎頭上捉蝨乸。因為黑客可以用隨機估嘅方法入面，都有戶口份。咪以為最崖广嘅地方係最安全。

睇落去好似好難估，但好易被估到嘅組合版
遇到以下呢啲密碼要小心喇：
呢啲密碼雖然睇落去好似好難估，但好易俾黑客估到出嚟。因為佢哋隻隻都係鍵盤隔籬個掣。

字典版
喺密碼分析學同電腦安全入面，有字典攻擊（英文：Dictionary attack）嘅講法。因為嗰啲單詞都係冇任何標點符號或阿拉伯數字，若果耖下當地話嘅辭典就好快搵到個詞嚟做密碼。

堅嘅密碼
堅嘅密碼係話個密碼好長，好複雜，好難暴力破解到兼難估到出嚟。例如大小寫拉丁字同阿拉伯數字、標點符號及空格組合。呢啲噉嘅密碼即使係黑客同網絡攻擊啲友。都要用長達幾個禮拜到幾年，甚至幾代或好多個世紀時間先至破解到出嚟。
例如以下噉嘅密碼都屬安全密碼：

種類
堅嘅密碼可以有好多種組合。一般嚟講，組合得越多，破解難度就越大，破解時長就越長。

規則組合法
例如設一個基礎密碼，後面加堆規則嚟疊加，組成唔同嘅強密碼。呢啲密碼多數都圍繞有大寫同小寫嘅拉丁字、阿拉伯數字同符號。例如「michael」呢個係基礎嘅廢密碼，後邊加多個「0704-US」字符，組合成「michael0704-US」，呢個規則相當於「7月4號＋減號＋美國」嘅縮寫。

前綴組合法
例如設一個基礎密碼，後面加至少2個事物嘅前綴組合嚟唔同嘅強密碼。呢啲密碼多數都圍繞有單詞同數字排列同其它名嘅前綴組合。例如Princess同12345同Google嘅三個單詞組合，可以組合成Prin12345gle、Prin12345G、Prin12345Goo、Goo12345ceSS噉嘅組合。

符號法
例如設一個基礎密碼，跟住喺鍵盤入面輸入個特殊符號。因為特殊符號可以將廢密碼一下變勁好多。例如123qaz係個廢密碼，但係寫成「<123qaz>」噉就變勁咗好多。一般嚟講，黑客工具好多時為咗提高效率而唔會裝入特殊符號，即使裝入，最多凈裝例如「!」或「@」之類。

非本人信息法
例如設一個基礎密碼，入面包括至少一樣非本人嘅事物。例如座右銘、屋企寵物名、幼稚園名、舊情人等等……因為非本人嘅事物，黑客即使攞到個人資料啲嘢都未必破解到。

英文句子法
用條簡單嘅英文句子做密碼都係個辦法，例如「I'm Tom.」。因為噉嘅句子，即使黑客攞去破解，都要好長時間先至破解到。

參照法
用首歌嘅歌詞或其它内容名嘅頭字母兼随机大小寫夾帶符號做密碼。例如「星期一到星期七」，可以寫成「SK1douSK7」。

數理化公式法
用條簡單嘅帶字母嘅數理化公式亦係個辦法，例如「a+1<2-3b」或「4Al+3O2=2Al2O3」。因為黑客工具好多時為咗提高效率而唔會裝入數理化符號。
盧覺非

盧覺非（1895年10月2號—1952年11月25號），名國，字覺非，廣東東莞人，係香港一個導演同中醫。
1918年喺香港丹峰中醫學校畢業後，以中醫為業。1924年同朋友龐劭麒、蔣愛民搞搞咗間兩儀影片公司，之後又同陳君超幾個人搞光亞影片公司。1926年佢去咗柬埔寨做中醫，1930年返香港。
陳君超

陳君超（1901年6月12號—1942年6月6號 ），廣東中山人，係香港一個電影監製同導演。
陳君超喺皇仁書院畢業，老婆係鍾俠卿，有兩子七女。前馮平山圖書館館長陳君葆係佢阿哥。
皇仁書院

皇仁書院（英文：Queen's College）係香港最耐歷史嘅官立中學，1862年成立，係用英文教學嘅男校，屬第一組。校訓中文係「勤有功」，拉丁文Labor Omnia Vincit。

宗旨
皇仁書院嘅辦學宗旨，係為學生提供各方面嘅教育，目的係令到學生喺德（Moral）、智（Intellectual）、體（Physical）、群（Inter-personal）、美（Aesthetic）各方面都有卓越嘅發展。
皇仁書院嘅五大核心價值係：負責任（Responsibility）、正直（Integrity）、兄弟情（Brotherhood）、勤奮（Diligence）同埋追求卓越（Pursuit of Excellence）。

校舍
皇仁書院校舍座落香港島中部嘅灣仔區，實際位置位於銅鑼灣天后，高士威道同埋銅鑼灣道交界，隔離係維多利亞公園同埋香港中央圖書館。校園面積達16000平方米，比香港一般中學大。
校舍嘅設施如下：
29個課室
5個實驗室
1個科學實驗室
1個生物實驗室
1個物理實驗室
2個化學實驗室
2個演講室
2個電腦室
多媒體學習中心
地理室
音樂室
美術室
攝影室
童軍室（獨立建築物，比皇仁書院現址更加早起，前身係更衣室同埋校工宿舍，現已被評為二級歷史建築物）
小食部
飯堂（由舊生會管理）
學生會及夜校辦事處
學生活動中心
多用途禮堂（雙層）
接待室
校務處
7個教員室
教員休息室
2個操場
3個籃球場
3個排球場
圖書館
天文房
大草坪
花園（叫「曉陽閣」）
健身室（可以用作羽毛球或排球場）
會客室

學生會
學校每年都會選學生會，由同學自行組黨，以12人做一個黨。喺開學嘅時候學生會候選黨派就已經會宣傳，到9月尾就會由全部同學投票揀年度嘅學生會。

社
皇仁書院而家有8個社，分別係Crook、Dealy、De Rome、Kay、Stewart、Tanner、Williamson、Wright。社制度係由歷任校長威廉臣先生推出，當時最初Williamson House係School House。

活動同成就
145週年校慶活動有皇仁書院合唱團同劍橋大學嘅皇仁書院唱歌、香港中央圖書館展覽、孫中山銅像揭幕禮等等。

校刊
皇仁書院校刊係《黃龍報》，已經有好多年歷史，主要講有關皇仁書院嘅學會、社、校政、成績、學生作品、校友的話、活動等等。145週年校慶嘅《黃龍報》（第102冊）更重到1公斤。
重有《校訊》、《文苑》、《快訊》（皇仁書院家長教師會）、《匯聲》（皇仁書院學生會）、《前驅》（公民教育組）、《輔導之星》（輔導組）、《曙光》（升學及就業輔導組）、《性言篇》（性教育組）、《健訊》（健康教育組）。

舊生
軍政界
孫中山：辛亥革命重要領袖，滿清皇朝推翻者，中華民國臨時大總統，稱「國父」、「革命的先行者」。
廖仲凱（廖仲愷）：革命領袖，國民黨中央執行委員會委員，歷任外交部長、國防部長、財政部長、勞工部長。何香凝老公。
唐紹儀：早期留美幼童，中華民國第一任總理，外交部長，山東大學校長。
周壽臣：早期留美幼童，喺朝鮮任袁世凱幕僚。天津招商局總辦、京奉鐵路總辦及清外交部大臣，官至二品。後任立法局議員、首位華人行政局非官守議員，並獲授封為爵士。
陳君超：電影監製、導演。
霍英東：中華人民共和國全國人民政治協商會議副主席，國家領導人。
許仕仁：前香港特別行政區政務司司長。
黃仁龍：香港特別行政區律政司司長。
梁智鴻：香港特別行政區行政會議成員。
周一嶽：前香港特別行政區衛生福利及食物局局長。
郭國全：香港特別行政區政府經濟師，前渣打銀行東亞區首席經濟師。
湯家驊：前香港立法會議員，「四十五條關注組」成員，前大律師公會主席。
林煥光：前香港特別行政區行政長官辦公室主任。
黎慶寧：前香港特別行政區保安局局長。
鄺其志：前香港特別行政區庫務局局長。
許淇安：前香港警務處處長。
司徒華：前香港立法會議員，支聯會主席。
蔣濛：美國國務院科技顧問，普渡大學工程學院院長。
何君堯 （喺2020年因言行不當而被褫奪皇仁書院舊生會會員資格）
商界
何東：香港望族，太平紳士，怡和洋行華籍總經理、企業家、慈善家
何啟：知識份子，第一位獲港英政府封為爵士嘅華人，香港西醫書院（香港大學前身）及雅麗氏醫院創辦人，實業家，立法局非官守議員
何福：商人同慈善家
何甘棠：何東細佬，商人同慈善家
利希慎：利氏家族創始人，向英資怡和洋行買得渣甸山，發展成為利園，為利氏家族奠下「地產王國」基礎
簡東浦：銀行家，創辦東亞銀行
律敦治：創辦律敦治醫院，有「防癆先生」之稱，投資過啤酒廠，立法局議員
謝纘泰：創辦南華早報
劉鑄伯：創辦香港中華總商會
霍英東：商人同愛國人士，中國人民政治協商會議第八、九、十屆全國委員會副主席，香港中華總商會永遠名譽會長，皇仁書院舊生會永遠榮譽主席
何鴻燊：港澳商人，澳門首富，有「澳門賭王」之稱，信德集團有限公司行政主席兼執行董事，香港地產建設商會會長
陳坤耀：經濟學家，香港嶺南大學前校長
沈祖堯：香港中文大學醫學院副院長，喺領導醫護人員應付2003年「非典型肺炎」一役中表現廣受好評
袁國勇：香港大學醫學院微生物學學系系主任，2003年「非典型肺炎」危機中另一有卓越貢獻的人物
思想文化傳媒界
黃文山（黃凌霜）：民初社會學家同無政府主義者，1919年「五四運動」北京大學學生領袖，同共產黨關係密切，去過莫斯科會見革命領袖列寧
蘇曼殊：詩僧、翻譯家同革命家
吳漢源（畢華流）：作家同遊戲家
胡國賢（羈魂）：詩人
鄧樹榮：劇場人
陳炳釗：劇場人，前進進劇團藝術總監，導演《飛吧！臨流鳥，飛吧！》（1997）及《飛吧！臨流鳥，飛吧！消失的翅膀》（2007）

知多啲
1981-1982年度，黃仁龍係訓導組總領袖生（Head Discipline Prefect）。佢亦係前丹拿社社長
婚姻大事

婚姻大事 (1966年電影)，1966年香港一齣粵語長片，盧雨岐導演，南紅、張英才主演。
婚姻大事 (1974年電影)，1974年臺灣一齣國語片，李行導演，甄珍、秦祥林主演。
鴉倫·獲加

鴉倫·奧拉符·獲加（英文：Alan Olav Walker，1997年8月24號—），係一個喺英格蘭諾咸頓出世嘅挪威籍音樂製作人。佢因為電子音樂單曲《人間迷走》一炮而紅 。

早期發展
獲加喺英格蘭諾咸頓出世，兩歲嗰陣跟挪威籍嘅阿媽同英國籍嘅老豆搬咗去挪威卑爾根。喺數碼時代之中長大，獲加開始對電腦有興趣，後來畀編程同埋平面設計吸引。佢冇任何音樂背景，只係靠睇YouTube啲片自學。由14歲就開始學習同埋試整音樂，佢用部筆電整咗30至40首歌。2012年，佢開始將自己啲音樂擺上自己個YouTube頻道同埋SoundCloud頁面，喺網上嘅評價幫助之下，佢嘅音樂吸引咗音樂品牌嘅注意。

Fade
獲加喺2014年11月19號經YouTube好出名嘅音樂品牌NoCopyrightSounds（NCS）發佈咗佢嘅電子音樂曲目「Fade」。呢首歌出咗之後引發咗網上廣泛嘅迴響，成為咗NCS頻道最熱門嘅曲目之餘，亦都成為咗YouTube上面最常用嘅影片背景音樂之一。「Fade」之後收錄喺NCS嘅專輯「NCS: Uplifting」。

Spectre、Force
獲加喺2015年1月6號經NCS發佈咗佢嘅電子音樂曲目「Spectre」，成為咗嗰個頻道入面第二熱門嘅曲目，僅次於「Faded」。「Spectre」之後收錄喺NCS嘅專輯「NCS: The Best of 2015」。「Force」之後亦都喺2015年4月2號經NCS發佈。「Force」之後收錄喺NCS嘅專輯「NCS: Infinity」。

人間迷走（Faded）
Alan Walker in 2016
獲加之後同瑞典索尼音樂簽約，喺2015年12月4號推出咗佢第一首單曲《人間迷走》，以佢早前嘅電子音樂曲目「Fade」作為基礎，由挪威籍女歌手伊斯琳·索爾海姆獻唱。呢首歌出咗之後引發咗環球嘅極大迴響，高居挪威嘅VG-LISTA單曲榜同瑞典嘅Sverigetopplistan排行榜榜首，先後上咗32國嘅iTunes冠軍同埋21國嘅流行單曲榜頭十名，同時打入埋Spotify嘅全球榜頭十名，獲加成為咗全球樂評同樂迷相當關注嘅樂壇新人。截至2016年9月5日，《人間迷走》喺YouTube嘅觀看次數已經突破咗6億。國際首屈一指嘅DJ提雅斯多亦都有為《人間迷走》整重混。

唱首歌伴我入眠（Sing Me To Sleep）
獲加喺2016年6月3號經瑞典索尼音樂推出咗全新嘅單曲《唱首歌伴我入眠》，繼續由女歌手伊斯琳·索爾海姆獻唱。呢首歌出咗之後上咗7國iTunes冠軍、超過1700萬次嘅Spotify串流。截至2016年10月3號，《唱首歌伴我入眠》喺YouTube嘅觀看次數已經突破咗一億。
紅樓夢

《紅樓夢》書內提及《情僧錄》、《風月寶鑒》、《金陵十二釵》，乾隆四十九年甲辰（1784年）夢覺主人序本題為《紅樓夢》，第一次活字印刷之後，《紅樓夢》就取代《石頭記》成為通行嘅書名。長久以嚟，一般認為前八十回係曹雪芹所作，後四十回由高鶚所補，有人認為程偉元寫。
《紅樓夢》譽為中國小說嘅巔峰[未記出處或冇根據]，研究呢部書嘅科就叫紅學。
紅樓夢起首講女媧煉石補青天，只留低一塊未用。石頭煉過，亦有靈性，心思思，想墮紅塵。於是乎求一道一僧，幫手成願，兼且刻上通靈寶玉。而之後咁啱，神瑛侍者以甘露澆灌絳珠仙草，仙草起死回生。仙草得靈性，修得女身，自己無仙露，願以一生眼淚報恩。神瑛侍者動心下凡，絳珠仙草，聞訊亦下凡。僧道二人為了結此案，夾帶靈玉。絳珠仙草轉生林黛玉，神瑛侍者轉生賈寶玉，而賈寶玉含住通靈寶玉出世。賈寶玉曾入夢遇仙女，遊於太虛幻境，看過金陸十二釵各冊，詩中預言紅樓夢中，各女子如何薄命。起首以甄士隱、賈雨村二人為引，帶出金陸賈家大觀園種種悲慘，終至沒落，紅塵如何虛幻。
維基同享有多媒體嘅嘢：Dream of the Red Chamber
維基文庫有原文：
紅樓夢
白果

白果（粵拼：baak6 gwo2；學名：Ginkgo biloba）；又叫銀杏（ngan4 hang6）或公孫樹（gung1 syun1 syu6）；佢係銀杏科銀杏屬嘅落葉喬木，原產地喺中華人民共和國嘅浙江地區，而家喺大多數出名嘅山內古跡嗰度可以搵到佢。呢種植物重係世界上最古老嘅孑遺植物。

名
呢樖嘢因為樹上結出咗好多圓轆轆嘅核，所以「白果」嘅名就係噉嚟。

形態
白果嘅樹樣就比較高大典雅，一般有25——40米高，胸徑有4米；而樖樹嘅樹皮方面，喺細樖嗰時係淺灰色，表面比較光滑；喺大樖嗰時係暗啡色，表面比較粗糙，有冇規律嘅裂紋響度。而樹枝方面，有長枝同鋸狀短枝。有稍微瘦啲嘅樹冠，另外，椏同枝都係冇固定嘅品種。而佢嘅葉堆就比較怪，好似把紙扇噉，一有風吹埋嚟就喺度猛咁飄；而單純一柄樹葉，佢後邊係冇腹嘅，上邊有好多平行兼分咗叉嘅葉脈響度，而葉色方面，春天係淺綠色、夏天係翠綠色，秋天係黃色而落葉，冬天係冇葉。而佢啲花係公乸唔同樹，其中花公嘅花粉係螺旋形，自己識喐；而花乸係唔會出現呢種情況。一般喺每年4月出葉同開花。重有啲樹上邊生咗好多圓轆轆到似個波噉嘅核出嚟，熟咗嗰時嘅核皮係肉質帶有油脂、芳香同氰酸呢啲有毒物質嘅杏黃色品種。而佢嘅籽中間部分嗰埐嘅皮係白色，好似啲骨膠原噉，有2——3條打掂嘅脊響度。而籽最入邊嗰埐嘅皮係紅色，好似啲坯乳噉。而佢一般喺每年10月份出果。

習性
白果葉嘅化石始新世侏羅紀
呢種植物係深根性嘅樹種，鍾意喺有陽光嗰度生同深厚比較肥又濕嘅酸性或中性泥嗰度生，而且佢比較禁（kam1）旱同濕，但係唔禁（kam1）好似威尼斯噉周街都係水嘅景同乾旱好周街都係爛地嘅土同埋堿性地。萌芽力强，由於佢嘅發芽能力比較犀利，佢比較禁（kam1）俾人剪。嘅生長速度方面，都生得好慢吓，一般喺祖輩嗰代開始種呢樖嘢嗰陣，到佢嘅孫仔嗰代先至有果出。

用途
白果除咗可以用嚟煲腐竹同糖水之外，佢嘅葉同核皮可以用嚟做土製農藥，用嚟專門整蠱啲農田嘅害蟲。而葉重可以用嚟做書籤都得。佢啲木可以用嚟做建築材料，另外喺藥用方面，佢嘅果可以做藥，專門醫哮喘同肺病呢啲病。另外，白果喺開花時節，重可以用嚟做蜜源嘅原料，因為嗰時有好多蜜蜂專門嚟嗰頭。另外，佢重可以抵抗到SO2、O3同烟塵，又可以吸收好多種毒氣，可以用嚟做城市嘅綠化植物。

最古老嘅樹
白果之所以係世界上其中一種最古老嘅樹，其實早喺兩億七千幾萬年前，白果同嗰時話「成個地球我大嗮」嘅恐龍一樣，分佈喺全球各地。喺冰川運動時期，絕大多數嘅白果同恐龍一齊死嗮，凈係喺中國內地部分地區保存咗落嚟，而且都唔多，但係佢一直可以流傳到而家而變成稀世之寶，所以「最古老嘅樹」會有佢份。

文化
廣東人會用「食白果」比喻白做、無任何收穫。「白果」係乜，大多數都會係呢篇所指嘅果，不過有人認為「白果」係雞蛋，不過係銀杏定雞蛋，都解唔到「白做」嘅喻意。
颱風銀杏

颱風銀杏係太平洋颱風季嘅熱帶氣旋名。「銀杏」呢個名由中國大陸提供，指植物白果（又叫銀杏）。
颱風銀杏可以係：
超強颱風銀杏 (2024年)
廣東革命歷史博物館

（英文：Guangdong Museum of Revolutionary History），又叫廣州近代史博物館（英文：Guangdong Modern History Museum），係中國廣東省廣州市嘅一間革命歷史博物館，喺越秀區烈士陵園嘅西門南邊冇幾遠嗰度。佢重係廣東省同廣州市嘅愛國主義教育基地同埋廣州市嘅黨員教育基地。呢間建築係由1909年9月份嘅廣東諮政局演變而成嘅。

清末同民國時期
内文：黃花崗起義
喺1909年9月，嗰時清政府諗住整憲法出嚟，結果就揀咗喺而家嘅烈士陵園嘅西門南邊冇幾遠嗰度起咗間廣東諮政局出嚟。就喺呢兩年入面先後提過同彈劾官吏、社會治安、教育同工商有關嘅147件議案。喺1911年11月嘅武昌起義之後，廣東入面各個界嘅代表就喺呢度搞集會宣佈脫離清政府而成立咗廣東軍政府出嚟。之後廣東諮政局就先後攞咗嚟做廣東省議會同非常國會嘅辦公地。中華民國成立咗之後，呢度先後都攞咗嚟做廣東省臨時議會同正式議會嘅地區。
呢度曾經都出國震驚全中國嘅大事——分別係1917年嘅護法國會同議員嚟咗廣東，搬咗入去廣東省議會嘅同時，孫中山都喺1917年同1921年俾人揀咗甚至宣埋誓做中華民國軍政府海陸軍大元帥同中華民國政府嘅非常大總統。喺1925年9月底到1926年12月，呢度曾經變咗中國國民黨中央執行委員會嘅地區。嗰時國共兩黨入面好多位出名嘅人（例如宋慶齡、何香凝、汪精衛、胡漢民、徐崇智、蔣介石、譚延闓、毛澤東、劉少奇、周恩來、譚平山、李富春、及鄧穎超等人）嚟過呢度做嘢或搞活動。喺1926年，中國國民黨第二次全國代表大會、第三次全國勞動代表大會、中國國民黨政治講習班同埋婦女運動講習所、華僑運動講習所、及中國國民黨廣東省第二次代表大會等一系列好緊要嘅大會就喺呢度開過。而喺嗰年之後，呢度曾經變咗中國國民黨廣東省黨部、廣東省參議會所、建國粵軍司令部、黃埔同學會、中國國民黨中央政治廣州分會、廣東省議會嘅開會地區。

中華人民共和國成立咗之後
1949年11月：中國新民主主義青年團華南工作委員會就喺呢度搞過。
1959年10月1號：廣東革命歷史博物館先至正式成立。嗰日重第一次對外開放，搞咗一系列同廣東人民革命鬥爭有關嘅展覽。
1966年6月：由於爆咗單文化大革命，博物館就閂咗門差唔多成14年咁耐，直到1980年3月先至恢復返。
1986年：間博物館就修改咗啲展覽嘅嘢，而第二年（1987年）就正式開放。
1993年：由於博物館俾政府話咗係危樓，結果又要閂門嚟裝修。而政府啲人喺1994年負責出錢嚟裝修返間嘢。
1996年7月23號：呢間嘢俾廣州市編制委員會嘅批准，喺原嚟廣東革命歷史博物館嘅基礎度再搞多間廣州近代史博物館。
1999年10月：廣州近代史博物館正式對外開放，喺嗰日重搞咗《近代廣州系列》嘅展覽出嚟。
2006年5月：廣東諮政局舊址俾國務院話咗係全國重點文物保護單位。
2010年：博物館重加咗一啲同廣州歷史有關嘅觸控遊戲出嚟。畀多啲觀眾嚟關注近代廣州嘅人文歷史。

建築風格
呢間嘢係一間中西合璧嘅羅馬式議會建築，入面有主樓、石拱橋同埋荷花池。其中主樓嘅佔地面積有2500平方米，間樓有兩層樓高，屬於磚木、鋼樑柱結構，而大門就係弧形門廊，中間重整咗4條歌德式柱。呢度之前有條去中山三路嘅大門，但係喺1998年嗰陣拆咗。而家出入博物館都係喺陵園西路嘅細廣場入面條路仔先至可以入到去，或者係兜烈士陵園嘅正門或西門入去都得。而廣東革命歷史博物館同廣州近代史博物館都喺同一間嘢入面。而呢間嘢嘅牌上啲字係由1959年嗰時嘅葉劍英嚟負責寫嘅。

整咗嘅展覽
孫中山喺做緊非常大總統嗰陣嘅會場
呢間嘢入面有詳細講咗1840年到1949年之間，廣州嘅政治、經濟、衛生、教育、文化同民俗等各方面嘅歷史。入面分開咗兩部分：

第一部分：《百年風雲》
百年風雲展覽喺博物館嘅一樓嗰度搞，主要係介紹咗鴉片戰爭到1949年呢1個世紀以嚟，廣州人民為咗抵抗外國侵略者同埋改嗮舊中國搞嘅艱苦鬥爭。入面包括咗呢啲比較緊要嘅歷史事件：
林則徐禁煙
三元里抗英鬥爭
洪秀全嘅早期反清活動同康有為宣傳嘅維新變法
三·二九起義
廣州起義
廣州解放

第二部分：《日益近代化嘅中心城市》
日益近代化嘅中心城市展覽喺博物館嘅二樓嗰度搞，主要係介紹咗廣州嘅經濟、文化、教育、醫療、民間工藝、城市建設、工農業發展、及社會風情等呢啲嘢，重話咗廣州慢慢噉行去現代化都市嘅嘢。而展覽就分別搞咗：
800幾件文物
270幾張相
入面重用咗電子多媒體等手段嚟搞咗喺廣州起義嗰時，蘿蔔頭同廣州公安局一齊PK，同埋日本仔打廣州嘅場景。
除咗呢啲之外，入面重搞咗同呢啲有關嘅嘢：
嶺南文化中心
都市建設
南方商貿城市
近代工業嘅發展
城鄉型農業
胡永科

胡永科（粵拼：wu4 wing5 fo1，越南文：Hồ Vĩnh Khoa；1988年10月25號—）係個越南演員，摩度同歌手。佢喺胡志明市出世。佢曾經參加咗2006年VTM雜誌搞嘅Hot Vteen嘅最後一輪比賽。佢出名嘅電影作品有《你是天堂，愛是地獄》（Hot boy nổi loạn）。同時佢亦係個出咗櫃嘅男同性戀。